Eduskunnan puolustusvaliokunnan mielestä Suomessa on puututtava määrätietoisesti eriarvoistumiskehitykseen.

Valiokunnan mietinnössä puolustusselonteosta sanotaan, että viime vuosina lisääntynyt eriarvoistuminen voi uhata yhteiskunnan vakautta ja puolustukselle tärkeää maanpuolustustahtoa.

Mietinnössään valiokunta pitää myös välttämättömänä, että kyberturvallisuus nostetaan kärkihankkeeksi kaikissa ministeriöissä ja hallinnonaloilla.

Ilma- ja merivoimien suurissa kalustohankinnoissa valiokunta pitää tärkeänä, että hävittäjien ja alusten mukana ostetaan niiden käyttämiseen tarvittava teknologia ja osaaminen kaluston koko käyttöiän ajaksi.